《赠羽客还罗浮》
明代·区大相

云中有一士，冲默契希夷。五龙传睡法，双峰对茅茨。

忆昨宿瑶台，龙虎守坎离。二月酿松花，乘鸾吹参差。

囊中数丸药，不渴亦不饥。随分度世人，有缘即遇之。

暂为京国客，恐滞还山期。一鹤唳秋云，三秀明春芝。

愿从童子去，再拜称天师。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。